Tumuntên ingkang sinuhun kangjêng susuhunan, têdhak ing prabayasa, kanthèn akalihan ingkang bapa kangjêng tuwan residhèn, kadhèrèkakên Kangjêng Pangeran Adipati Arya Mangkunagara, Kangjêng Pangeran Adipati Arya Prabu Suryadilaga, tuwan militèr komandhan, para tuwan asistèn residhèn, tuwan presidhèn Landrad, tuwan sèkrêtaris, tuwan juru basa, sadhèrèk dalêm sêpuh saha para bandara pangeran ing Ngayogya, kaurmatan presantiripun abdi dalêm prajurit jawi lêbêt ingkang sampun sami baris saungêl-ungêlanipun, tambur salomprèt musik, saha ungêlipun kagungan dalêm gamêlan ing nglêbêt sadaya, Monggang Kyai Udanarum, Kodhokngorèk, tuwin gamêlanipun abdi dalêm ingkang sami makajangan sadaya.